ጥንቃቄን የሚሹት የኢትዮጵያ ፕሪሚየር ሊግ ሁለቱ ሳምንታት
የ2011 ዓ.ም የኢትዮጵያ ፕሪሚየር ሊግ ፍጻሜውን ሊያገኝ የሁለት ሳምንታት ዕድሜ ብቻ ቀርተውታል። ሊጉ ከወርሃ ጥቅምት 17 ቀን 2011 ዓ.ም ጀምሮ ላለፉት ዘጠኝ ወራት ቆይታን አድርጓል። በብዙ ውጣ ውረዶች በመታጀብ ከፍጻሜ አፋፍ ላይ መድረስ ችሏል። በውድድር ዓመቱ ከስፖርታዊ ጨዋነት ጋር ተያይዞ የነበረው ውጥንቅጥ የስፖርቱን መልክ አጉድፈውት የተጓዙ ሳንካዎች ነበሩ። በስፖርታዊ ጨዋነት መጓደል እየማቀቀ ያለው እግር ኳሱ በተለይ በዘንድሮው የውድድር መድረክ አውዱን ቀይሮ የፖለቲካ አጀንዳ ማራመጃ እስከመሆን የተጓዘም ነበር።በእግር ኳስ ጨዋታዎች የተዋጣለት ፉክክር ከመመልክት ይልቅ ወደ አምባጓሮና ወደ ግጭት የሚያመሩ ስሜቶች በስፋት ተንጸባርቆበታል። የስፖርቱን ህልውና ፈታኝ ምዕራፍ እስከ ማድረስ በተጓዘ ችግር ውስጥ በመሆን ለሻምፒዮናነት የሦስት ክለቦች እጆች ሁለት ወሳኝ ጨዋታዎችን ይጠብቃሉ። እነርሱም የዘንድሮው የሊጉ አዳጊ ክለብ መቐለ ሰባ እንደርታ፣ ፋሲል ከነማ እና ሲዳማ ቡና ናቸው።የመሪነቱን ጉዞ ፋሲል ከነማ እና መቐለ ሰባ እንደርታ በእኩል 53 ነጥብ በመያዝ በግብ ክፍያ ተበላልጠው መሪና ተመሪ ሲሆኑ፤ ሲዳማ ቡና በ52 ነጥብ ጥሩ ተከታይ ሆኗል። የውድድር ዓመቱን ሻምፒዮናነት ክብርን ለማግኘት በሚደረገው ግስጋሴ ላይ አዲስ መልክ እንዲኖር ያደረገው 28 ኛው ሳምንት፤ በተለይ ፋሲልና መቐለ ከነማን ፍጥጫ ከፍ እንዲል ያደረገው ነበር። በ28 ኛው ሳምንት ፋሲል ከነማ ነጥብ መጋራቱን መቐለ ደግሞ ማሸነፍን ተከትሎ ለሻምፒዮናነት የሚደረገው ፍጥጫ እንዲካረር ያደረገው አጋጣሚ ተፈጥሯል።ባሳለፍነው እሁድ ወደ አዳማ ያቀናው ፋሲል ከነማ ከባለሜዳው አዳማ ጋር 1 ለ 1 በመለያየት አንድ ነጥብ በመያዝ ተመልሷል። ፋሲል በጨዋታው ከእረፍት በፊት ሙጂብ ቃሲም በፍጹም ቅጣት ምት በማስቆጠር የሻምፒዮናነት ክብር ግስጋሴው ከፍ ያለ ተስፋ የታየበት ቢመስልም፤ባለሜዳዎቹ አዳማ ከነማ ከእረፍት መልስ ቡልቻ ሱራ በግንባሩ በመግጨት አቻ አድርጓቸዋል። ይሄንኑ ተከትሎ የተጠበቀው የፋሲል ከነማ ተስፋ ሊናድ ግድ ብሎታል።ውጤቱን ተከትሎ ፋሲል ከነማ ነጥቡን ወደ 53 ከፍ ማድረግ ቢችልም፤ የመቐለ ሰባ እንደርታ ደቡብ ፖሊስን መርታትን ተከትሎ ፋሲል ከነማ ሻምፒዮናነቱን ቀድሞ ለማረጋገጥ የነበረው ግስጋሴ ተጨናግፎበታል። በ28 ኛው ሳምንት ደቡብ ፖሊስን በሜዳቸው ያስተናገዱት መለቐ ሰባ እንደርታዎች 4 ለ 0 በሆነ ሰፊ የግብ ልዩነት በማሸነፍ ሦስት ነጥብ ማግኘት የቻለ ሲሆን፤ ከፋሲል ከነማ ጋር የነበረውን የነጥብ ልዩነት እኩል በማድረግ የሻምፒዮናነት ግስጋሴውን እጅግ አጓጊ መልክ እንዲኖረው አስችሏል። ክለቡ በጨዋታው ያስቆጠራቸውን አራት ግቦች ጋናዊው አጥቂ ኦሴይ ማውሊ ሁለት ግቦችን ከመረብ ላይ ሲያሳርፍ፣ አማኑኤል ገብረሚካኤልና ያሬድ ብርሃኑ አንድ አንድ ግብ አስቆጥረዋል።ክለቡ ተጋጣሚው ላይ የወሰደው የግብና የጨዋታ የበላይነት ከፊት ለፊቱ ያሉትን ሁለት ጨዋታዎች በድል የመወጣት አቋም እንዳለው የፈተሸበት መሆኑን ተመላክቷል። ከፋሲል ከነማ በእኩል 53 ነጥብ ተቀምጦ በግፍ ክፍያ ተበልጦ ሁለተኛ ደረጃን ይዟል። 52 ነጥብ በመሰብሰብ በአንድ ነጥብ ተበልጦ ሦስተኛ ደረጃን የያዘው ሲዳማ ቡና በ28 ኛው ሳምንት ድሬዳዋ ከተማን በመርታት ሦስት ነጥብ ከመሪዎቹ ጋር ያለውን የነጥብ ልዩነት ወደ 1 ዝቅ እንዲል ማድረግ ችሏል።የብሔራዊ ፌዴሬሽኑ የሊግ ኮሚቴ ባስቀመጠው የውድድር መርሃ ግብር መሠረት 29ኛ ሳምንት ጨዋታዎች ሰኔ 26 ቀን 2011 ዓ.ም የሚካሄድ ሲሆን፤ የ30 ሳምንትና የመጨረሻው ጨዋታዎች ሰኔ 30 ቀን 2011 ዓ.ም ይካሄዳል። በዚህ መሠረት አጼዎቹ ከቅዱስ ጊዮርጊስ፣ ስሁል ሽረ ጋር ጨዋታቸውን ያደርጋሉ። የአጼዎቹን እግር የሚከተለው መቐለ ሰባ እንደርታ በበኩሉ ከድሬዳዋ፣ ከመከላከያ የሚያደርገው ወሳኝ ጨዋታዎች ከፊት ለፊቱ የሚጠብቁት ይሆናል።መሪው ፋሲል ከነማ በ29 ኛው ሳምንት ከቅዱስ ጊዮርጊስ የሚያደርገው ጨዋታ በእጅጉ ፈታኝ እንደሚሆን ተጠባቂ ሆኗል። በፕሪሚየር ሊጉ የሻምፒዮናነት ታሪክ ውስጥ ግዙፉን ድርሻ የያዘው ሳንጃው ለአጼዎቹ እጁን በቀላሉ እንደማይሰጥ ከወዲሁ መላምቶች ይሰማሉ። በሌላ ወገን ደግሞ የሻምፒዮናነት ፍላጎትንና ወኔን የታጠቁት አጼዎቹ ሳንጃውን በመርታት የተመኙት የሻምፒዮናነት ዘውድን ለመጫን የሚዋደቁ መሆኑን ተከትሎ የጨዋታው አሸናፊነት ግምት እንዲሰጣቸው አድርጓል። አጼዎቹ በ29 ኛው ሳምንት የሚኖራቸው ነጥብ ተከትሎ የመጨረሻው ምዕራፍ በሆነው 30ኛው ሳምንት ላይ ላለመውረድ ከሚታገለው ስሁል ሽረ ጋር ወሳኙን የሜዳ ላይ ቆይታ የሚያደርጉ ይሆናል።ከአጼዎቹ ጋር አንገት ለአንገት የተያያዘው መቐለ ሰባ እንደርታ በ29 ኛው ሳምንት ላለመውረድ ከሚጫወተው ከመከላከያ ጋር ይጋጠማል። መቐለ በዚህ ጨዋታ በቀላሉ ሙሉ ነጥብ ይዞ ለመውጣት ፈተና እንደሚገጥመው ይገመታል። መከላከያ ከሊጉ ላለመውረድ የሚያደርገው የሞት የሽረት ትግል የመቐለን የሻምፒዮናነት ግስጋሴን ሊገታ እንደሚችል በማስረጃነትም ቀርቧል። የመውጣትና የመውረድ ስሜትን በያዘው በዚህ ጨዋታ ውጤት ተንተርሶም በ30 ኛው ሳምንትን ከድሬዳዋ ጋር በሚኖረው ጨዋታ የሻምፒዮናነት ዕጣ ፈንታው የሚለይ ይሆናል። የሻምፒዮናነት ሚዛንን የተሸከመው ሲዳማ መውረዱን ካረጋገጠው ደደቢት ጋር 29 ኛ ሳምንት ጨዋታውን የሚያደርግ ሲሆን፤ በጨዋታው ሙሉ ነጥብ ይዞ ለመመለስ ሰፊ ዕድል እንደሚኖረው ይገመታል። ምናልባትም በጨዋታው ካሸነፈ በ30ኛው ሳምንት ከወልዋሎ አዲግራት ዩኒቨርሲቲ ጋር በሚኖረው ጨዋታ አሸንፎ ሻምፒዮና የመሆን ወኔን እንዲይዝ የሚያደርገው አጋጣሚ ይሆናል።በአጠቃላይ የፋሲል ከነማና መቐለ ሰባ እንደርታ የነጥብ እኩልነትና የሻምፒዮናነት ግስጋሴ ትንቅንቅ ከወዲሁ አነጋጋሪና ጥንቃቄን የሚሻ መሆኑን የስፖርት ቤተሰቡ ስጋቱን እየገለጸ ይገኛል። እግር ኳሱ አውዱን ቀይሮ ፖለቲካዊና ብሔርን ወካይ ከሆነ የሰነበተ መሆኑን ተከትሎ፤ ጨዋታዎች ከዳኘነት ጋር ተያይዞ ጥንቃቄን የሚሹ እንደሆኑ ተገልጿል። ባለሜዳ ቡድኖች ዳኞች፣ ተጋጣሚ ተጫዋቾች እና ከእንግዳ ቡድን ደጋፊዎች ጋር የሚኖራቸው ሰላማዊ ግንኙነት አስቀድሞ ቅድመ ዝግጅት ሊደረግ ይገባል። ብሔራዊ ፌዴሬሽኑ፣ ክልሎችና የጸጥታ አካላት ቀሪዎቹን ጨዋታዎች በንቃትና ፍጹም ስፖርታዊ ጨዋነት በሰፈነ መልኩ እንዲከናወኑ ከማድረግ አኳያ ከባድ ኃላፊነት እንዳለባቸው ቀድመው መረዳትና መዘጋጀት ሌላው መዘንጋት የሌለበት ጉዳይ ይሁን። የ2011 ዓ.ም የኢትዮጵያ ፕሪሚየር ሊግን ለሻምፒዮናነት በሚደረገው ግስጋሴ ውስጥ ደግሞ ደቡብ ፖሊስ በሃያ ስምንት ነጥቦች አስራ አራተኛ፤ ስሁል ሽረ በሃያ ሰባት ነጥቦች አስራ አምስተኛ እንዲሁም ደደቢት በአስራ ሦስት ነጥብ የመጨረሻውን ደረጃ በመያዝ፤ ለመውረድና ለመውጣት የሚያደርጉት እልህ አስጨራሽ ጨዋታ እንደሚሆን ይጠበቃል። በሌላ በኩል የከፍተኛ ግብ አስቆጣሪነቱን ፉክክር የመቀሌው አማኑኤል ገብረሚካኤልና የሲዳማ ቡናው አዲስ ግደይ በአስራ አምስት ግቦች አንደኛና ሁለተኛ ሲሆኑ፣ የፋሲሉ ሙጂብ ቃሲም በአስራ አራት ግቦች ሦስተኛ ደረጃን ይዟል።አዲስ ዘመን ሰኔ 26/2011 ዳንኤል ዘነበ 